นาวาอากาศเอก สมศักดิ์ ขาวสุวรรณ์ รองปลัดกระทรวงดิจิทัลเพื่อเศรษฐกิจและสังคม ในฐานะโฆษกกระทรวงฯ กล่าวว่า คณะรัฐมนตรีได้เห็นชอบในหลักการให้กระทรวงดิจิทัลฯ จัดทำระเบียบสำนักนายกรัฐมนตรี ว่าด้วยคณะกรรมการเตรียมการด้านการรักษาความมั่นคงปลอดภัยไซเบอร์แห่งชาติ สำหรับใช้บังคับในระหว่างการจัดทำร่างพระราชบัญญัติว่าด้วยการรักษาความมั่นคงปลอดภัยไซเบอร์ พ.ศ. .... โดยการใช้ระเบียบฯ ดังกล่าว มีวัตถุประสงค์เพื่อเป็นเครื่องมือสำคัญอย่างหนึ่ง ที่จะช่วยในการปกป้อง ป้องกัน หรือรับมือกับสถานการณ์ภัยคุกคามทางไซเบอร์ของประเทศไทย ทำให้ประชาชนและประเทศไทยมีความมั่นคงปลอดภัยในการใช้งานเทคโนโลยีดิจิทัล ร่างระเบียบฯ ได้กำหนดให้มีคณะกรรมการเตรียมการด้านการรักษาความมั่นคงปลอดภัยไซเบอร์แห่งชาติ เพื่อเตรียมการด้านการพัฒนาและการรักษาความมั่นคงปลอดภัยไซเบอร์ให้ประเทศไทยสามารถปกป้อง ป้องกัน หรือรับมือกับสถานการณ์ด้านภัยคุกคามทางไซเบอร์ได้อย่างทันท่วงที และมีการทำงานที่เป็นเอกภาพ ซึ่งจะช่วยคุ้มครองและสร้างความเชื่อมั่นให้กับบุคคลที่เกี่ยวข้องทั้งภาครัฐ ภาคเอกชน และภาคประชาสังคมต่อไป